钦定古今图书集成/明伦汇编/官常典/第620卷 > 《蕲州谢上表》吕诲
## 钦定古今图书集成/明伦汇编/官常典/第620卷 > 《蕲州谢上表》吕诲

三谏则逃，敢隳大节？一麾出守，诚自宽恩，举族均荣，
毕身知愧。伏念臣戆冥所赋，忠朴是存，笃于爱君，惟
知尽道。向议称亲之礼，屡形继统之言。岂期佐佑之
臣，首违经义；遂启异同之论，上惑宸聪。暨颁慈寿之
手书，仍用定陶之故事。朋奸之众，盖希宏博之要；荣
致主之谋，不耻哀桓之乱制。业虽已具，理有未安。臣
忝备宪司，正当言责，既不能排斥邪佞，将何以振肃
纪纲？心匪石以徒坚，力回天而莫得；容身隳职，公议
何逃？拒诏去官，万死宁赎？而赖陛下至明委照，全度
兼容，属当求治之初，务广纳忠之益。言虽忤旨，察其所向之诚；罪不主名，施以惟轻之典。授符淮甸，画壤
江壖，鱼稻之饶，实惟纾缓。民社之重，获展勤劳。天幸
丛来，国恩弥渥。退思补过，愈精夙夜之虔。知无不为，
更励始终之节。仰酬洪造，誓竭颛愚。